Къэбэрдей-Балъкъэр Республикэм и Iэтащхьэ КIуэкIуэ К. В. Кавказ зауэм хэкIуэда Адыгэхэм я фэеплъ махуэм ирихьэлIэу цIыхухэм зэрызахуигъазэр
Къэбэрдей-Балъкъэр Республикэм щыпсэухэу пщIэ зыхуэсщIхэ!
Нобэ илъэси 156-рэ ирокъу адыгэ лъэпкъым и тхыдэм и напэкIуэцI нэхъ гузэвэгъуэ, нэщхъеягъуэ дыдэхэм ящыщу ува Кавказ зауэр зэриухрэ.
А зауэ гущIэгъуншэм, ар зыхуэза лъэхъэнэм дунейм щынэхъ лъэщ дыдэхэм ящыщ къэрал зыбжанэм я сэбэп зыхэлъхэр зэрызэпэщIэувам къыхэкIам, и зэранкIэ адыгэхэм зэи пхуримыгъэкъужын хэщIыныгъэшхуэхэр ягъуэтащ, дуней псом щызэбгрыпхъа хъуащ. Апхуэдэу щытми, ягъэва апхуэдиз хьэзабым, гузэвэгъуэм лъэпкъыр ирищIыкIакъым, атIэ абыхэм япэлъэщри къелащ, езыхэм я щхьэхуэныгъэхэр, я бзэр, я псэкупсэ къулеигъэхэмрэ я лъэпкъ щэнхабзэмрэ яхъумэфащ.
Мы махуэм дэ ди щхьэхэр яхудогъэщхъ Кавказ зауэм хэкIуэдахэм.
Абы кърикIуа гузэвэгъуэшхуэр дигу къыщыдгъэкIыжкIэ, фIыщIэшхуэ яхудощI лъэпкъым и нэхъыжьхэм къыхаха гъуэгум тету, къэкIуэну щIэблэхэм адэжь щIыналъэр яхуэзыхъумахэм. Абы и фIыгъэкIи адыгэ лъэпкъым экономикэ, социальнэ, щIэныгъэ IэнатIэхэм, щэнхабзэм зегъэужьыным ехъулIэныгъэшхуэхэр щызыIэригъэхьащ икIи иджырей дунейм хуэфэщэн пщIэ лъагэ щиIыгъщ.
Шэч къытесхьэркъым лъэпкъ куэду зэхэт Урысей къэралыгъуэ зэкъуэтым дыхэту дэ сыт хуэдэ гугъуехьри къызэрызэднэкIыфынум, ди республикэм къэкIуэну дахи къызэрыхузэдгъэпэщыфынум.
Къэбэрдей-Балъкъэр Республикэм щыпсэу псоми узыншагъэ, мамырыгъэ, гуапагъэ, зэIузэпэщыгъэ яIэну си гуапэщ.
